REFERAT

**af møde i Det Humanistiske Fakultets Samarbejdsudvalg og Det Humanistiske Fakultets Arbejdsmiljøudvalg**

**Til stede var:** Simon Møberg Torp

Alexandra Emilie Møller Holsting

Kurt Kjær Olesen (pkt. 1 og 2)

Anne Magnussen

Sharon Louise Millar

Britta Wichmann Thrane

Marianne Wolff Lundholt

Per Krogh Hansen

Søren Wind Eskildsen

Caroline Schaffalitzky de Muckadell

Lars Grassme Binderup.

**Fraværende med afbud var:** Gitte Rasmussen

Martin Rheinheimer

Simon Hildebrand Hedegaard

Vivi Damgaard

Christian Ørnstrøm Heyde-Petersen

Helle Lykke Nielsen,

**Fra administrationen deltog:** Mads Funding

**Mødedato:** 27. august 2020

|  |
| --- |
|  |

**Dagsorden:**

1. CoVid19-situationen
2. Andre arbejdsmiljøspørgsmål
3. Evalueringspraksis i forhold til undervisningen - orienteringspunkt
4. Adgang til e-læringsplatforme (LMS)
5. Økonomi og budgetopfølgning
6. TAP-lønforhandlinger
7. Lønpolitikken
8. Evt.

Dekanen bød velkommen. Caroline Schaffalitzky de Muckadell er indtrådt i SU i stedet for Karen Hvidtfeldt som VIP-repræsentant for IKV.

Det besluttedes at udsætte pkt 6. og 7. til næste møde pga. afbud fra flere TAP-repræsentanter.

Ad 1. Covid19-situationen.

Dekanen redegjorde for CoVid19-situationen på SDU og HUM, herunder afviklingen af undervisningen. Det kunne oplyses, at halvdelen af undervisningen gennemføres som fysisk undervisning, 30% som fremmøderul (de studerende møder op skiftevis, hvor resten følger undervisningen online) og 20% online-undervisning.

Der er mulighed for at skifte fra fremmøderul til ren on-lineundervisning, hvis det viser sig, at fremmøderullet ikke er hensigtsmæssigt eller praktisk muligt. Dette koordineres med studielederen, der skal sikre en rimelig fordeling af undervisningsformerne på uddannelsen.

CoVid19-situationen drøftedes:

Per Krogh Hansen orienterede om, at IKV har gennemført en arbejdsmiljøundersøgelse for at tage temperaturen på stemningen.

Mads Funding orienterede om arbejdet med at gøre SDU klar til rusintro og studiestart.

Sharon Millar spurgte til retningslinjerne for, hvornår medarbejdere skal holde sig hjemme. Hertil svarede Mads, at disse er beskrevet på sdu.dk, men at det altid beror på en konkret vurdering af, om man er bekymret for at være blevet smittet, selv om man ikke udviser symptomer. Hvis en medarbejder har en konkret begrundet bekymring, er det selvfølgelig OK at omlægge enkelte timer til on-line-undervisning – hvis det er på længere sigt, skal studieleder og evt. institutleder inddrages.

Per Krogh Hansen foreslog, at alle mellemgangsdøre gøres automatiske for at undgå kontaktsmitte

Simon Møberg Torp orienterede om, at der fortsat tages individuelt stilling til visse større arrangementer. Det er en vanskelig balancegang at gå, men tendensen er, at der åbnes for stadigt flere arrangementer

Mads Funding orienterede om Direktionens opfordring til mere hjemmearbejde.

Alexandra Holsting rejste igen spørgsmålet om fremmøderullet som den nok største anledning til frustration for VIPerne. Hun opfordrede til, at man overvejer andre løsninger, herunder dispensation fra timetalskravet. Hertil redegjorde Lars Grassme Binderup for timetalsreglerne.

Per Krogh Hansen gav udtryk for, at det er nødvendigt med en opfølgning på erfaringerne med fremmøderul-undervisning. Caroline Schaffalitzky var enig heri og betonede vigtigheden af ordentlige forhold omkring undervisningen, hvis situationen fortsætter. Hun gav udtryk for en generel skepsis overfor fremmøderul, og der var enighed om, at en evt. fortsættelse af de nuværende vilkår i F21 nødvendiggør en anden planlægning af brugen af undervisningslokaler. Lars Binderup sagde at det vil være muligt at tage højde for dette i fordelingsfasen.

Ad 2. Andre arbejdsmiljøspørgsmål

Dekanen gav udtryk for, at mange arbejdsmiljømæssige vanskeligheder var blevet afhjulpet ved genåbningen, herunder ergonomiske og fysiske arbejdsmiljøproblemer.

Ad 3. Evalueringspraksis i forhold til undervisningen.

Prodekanen orienterede om evalueringspraksis. Der har på HUM været nedsat en arbejdsgruppe med studieledere, der har udarbejdet en model. Udgangspunktet har været en uklarhed om kravet til publicering af undervisningsevalueringernes rådata, men dette er juridisk afklaret, og der er ikke et krav om publicering af disse. I stedet er valgt en model, hvor studienævnets behandling af undervisningsevalueringerne samlet set tilgodeser både behovet for en offentliggørelse og et hensyn til underviserne. Behandlingen vil fremgå af det relevante referat fra studienævnet. Modellen er også anvendt af AU.

Konkret indføres en slutevaluering af kurserne indenfor 5 kategorier. Men der er frihed til en lokal udmøntning af disse indenfor rammen.

Ad 4. Adgang til e-læringsplatforme.

Alexandra Holsting redegjorde for baggrunden for denne diskussion, herunder aktuelle sager, hvor studieleder har ønsket adgang til kollegers e-læringsaktiviteter, Der har været afholdt et møde mellem TR og fakultetet om dette, og der var enighed om, at adgang til andres e-læringsplatform alene kan ske efter forudgående henvendelse til pågældende medarbejder og med en saglig grund.

Anne Magnussen var enig heri men understregede desuden, at der bør være tale om en ekstraordinær situation og dette skal fremgå af en begrundelse for ønsket om adgang.

Simon Møberg Torp svarede hertil, at der kan være ganske god grund til at se på hinandens aktiviteter på e-læringsplatformen – for eksempel en studieleders sikring af, at helt nye DVIPs undervisning lægger det rigtige niveau. Men der må ikke være tale om overvågning, og det er derfor vigtigt med en forudgående aftale herom

Der var enighed om, at institutlederen bør inddrages, når nogen har et ønske om at tilgå kollegers indhold på e-læringsplatformen

Ad 5. Økonomi

Mads Funding gennemgik budgetudkastet for 2021-24 og understregede materialets foreløbige karakter og de betydelige usikkerheder, der hersker fsv angår overslagsårene. Det understregedes, at faldet i især uddannelsesindtægterne skyldes den fulde indfasning af dimensioneringen og indførelse af et beskæftigelsestaksameter, der rammer de humanistiske uddannelser særligt hårdt. I de yderste overslagsår skyldes det budgetterede fald også det evt. bortfald af det forlængede taksameterløft,

Der mangler at blive udmøntet besparelser i lønbudgettet på 5-7 mio kr pr år for de næste par år. Besparelserne kan høstes ved pensioneringer, udskydelse af planlagte stillinger og uansøgte afskedigelser.

Alexandra Holsting spurgte til uddannelsesregnskabets konsekvens for budgettet. Hertil svarede Per Krogh Hansen og Simon Møberg Torp, at uddannelsesregnskabet er et analyseværktøj og ledelsesregnskab og ikke fordeler evt underskud. Evt overskud/underskud tilfalder de uddannelsesansvarlige institutter. Uddannelsesregnskabet bidrager såledestil at skabe transparens og rette fokus på samlæsningsproblemstillinger og underskudgenererende studieordninger.

Per Krogh Hansen fastslog i den forbindelse, at HUMs uddannelser nu samlet set er en underskudsforretning og oplyste at der er nedsat et udvalg på fakultetet mhp sammenlægninger af valgfag på kandidatuddannelserne.

Alexandra Holsting rejste også spørgsmålet om solidaritet på tværs af fakultetet, således at underskudsgivende aktiviteter og institutter bliver modregnet af overskudgivende aktiviteter og institutter. Hertil svarede Simon Møberg Torp, at fakultetet står til regnskab for sit samlede budget overfor bestyrelsen – men at solidariteten har en pris for begge parter, idet den jo også betyder, at overskudgivende institutter ikke kan investere i nye stillinger og satsningsområder, fordi overskuddet modregnes i andres underskud. Samtidigt er der en tendens til, at de institutter, der har den bedste økonomi, betaler for dette med en for stor undervisningsopgave og dermed på bekostning af forskningsopgaven

Ad 7. Evt.

Næste møde gennemføres som planlagt den 23. september. Her tages de udskudte punkter op

 Simon Møberg Torp Alexandra Holsting

 Dekan Næstformand